ג'יבוטי

רפובליקת ג'יבוטי (בערבית: جمهورية جيبوتي, בליטון : Jumhūriyyat Jībūtī; בצרפתית: République de Djibouti; בעפרית: Gabuutih Ummuuno; בסומלית: Jamhuuriyadda Jabuuti) או בקיצור גִ'יבּוּטִי (בערבית: جيبوتي, Jībūtī; בצרפתית: Djibouti; בעפרית: Yibuuti; בסומלית: Jabuuti) היא מדינה בקרן אפריקה שבמזרח אפריקה הגובלת באריתריאה בצפון, באתיופיה במערב ובדרום ובסומליה (דה יורה) או בסומלילנד (דה פקטו) בדרום-מזרח. בג'יבוטי נמצא הצד הדרום-מערבי של מצר באב אל-מנדב שבצידו הצפון-מזרחי, במרחק של 28 קילומטרים, נמצאת תימן בחצי האי ערב. למעלה מ-90% מאוכלוסיית ג'יבוטי הם מוסלמים-סונים. בתור אחת מתוך כלל מדינות העולם שלהן רוב מוסלמי, היא מדינה חברה בארגון לשיתוף פעולה אסלאמי. השפה הערבית היא שפה רשמית במדינה והמדינה חברה בנוסף בליגה הערבית. היסטוריה פרהיסטוריה במשך כאלף שנה קיימו השבטים האפריקנים באזור ג'יבוטי קשרי מסחר עם חצי האי ערב ובהשפעת הסוחרים המוסלמים היו השבטים הסומלים והעפרים של ג'יבוטי וסביבתה הראשונים באפריקה שהתאסלמו. התקופה הקולוניאליסטית בסוף המאה התשע-עשרה התעניינה האימפריה הקולוניאלית הצרפתית צרפת באזור קרן אפריקה ובעיקר באזור הנמל המרכזי של דרום קרן אפריקה. ב-1896 הוקמה בקרן אפריקה הקולוניה הצרפתית סומליה הצרפתית (בצרפתית: Côte française des Somalis - החוף צרפתי של הסומלים; בסומלית: Xeebta Soomaaliyeed ee Faransiiska; בערבית: ساحل الصوماليين الفرنسي وتوابعه) שנקראה גם "הטריטוריה הצרפתית של העפרים והעיסאים". רפובליקת ג'יבוטי רפובליקת ג'יבוטי קיבלה עצמאות מצרפת ב-27 ביוני 1977. רפובליקת ג'יבוטי היא מדינה אסלאמית המשתתפת באופן קבוע בכנסים של הארגון לשיתוף פעולה אסלאמי. ב-2008 נפתח סכסוך גבול בין אריתריאה לג'יבוטי על שטח אדמה קטן בגבול ביניהן. פוליטיקה בג'יבוטי משטר חצי-נשיאותי, אך בפועל יש ריכוז סמכויות חזק בידי הנשיא. פורמלית, המערכת הפוליטית היא רב-מפלגתית, אך עם מפלגה שלטת דומיננטית אחת ושליטה מוחלטת של השלטון. בפרלמנט החד-ביתי יש 65 מושבים, כאשר הבחירות נערכות כל חמש שנים. מערכת המשפט משולבת וכוללת המשפט הקונטיננטלי, המסורת המשפטית המקומית והשריעה. שילוב זה מייצג את ההיסטוריה הקולוניאלית והמרקם החברתי-דתי של המדינה. משנת 1999 מכהן הנשיא אסמאעיל עומאר גואלה, ונבחר שוב ושוב באחוזים גבוהים מאוד, ללא תחרות אמיתית ולפעמים ללא תחרות כלל בגלל החרמה אופוזיציונית, למשל, 100% מהקולות ב-2005. הרוב הסומלי תומך בגואלה ומהווה את בסיס המצביעים המספיק לזכייה בבחירות. הבחירות תחתיו מאופיינות בחרמות מצד האופוזיציה, במחאות ובחששות לאי-סדרים, כולל גירוש עיתונאים. חרף ההאשמות מבית, בחלק מהפעמים (כמו ב-2011), משקיפים חיצוניים, כמו האיחוד האפריקאי, תיארו את הבחירות כחופשיות. יחסי חוץ בשל מיקומה האסטרטגי בקרן אפריקה, ג'יבוטי מקיימת קשרים מדיניים וביטחוניים הדוקים עם מדינות רבות, ובהן סומליה, אתיופיה, צרפת וארצות הברית. ג'יבוטי פעילה גם בזירה הרב-לאומית, כחברה בליגה הערבית, האיחוד האפריקאי ובארגון לשיתוף פעולה אסלאמי. לאחר שאריתריאה קיבלה את עצמאותה, ג'יבוטי הפכה לשער הימי של אתיופיה, מה שהידק את שיתוף הפעולה בין המדינות. עם אריתריאה לעומת זאת יחסיה מתוחים עקב סכסוכים טריטוריאליים. ב-2001 הקימה ארצות הברית בסיס צבאי בג'יבוטי, סמוך לנמל התעופה אמבולי (Ambouli). זהו הבסיס האמריקאי הקבוע היחיד באפריקה, ומשמש ללוחמה בטרור באזור סומליה ותימן. במקביל, ג'יבוטי העמיקה את קשריה עם סין, ובשטחה הוקם בסיס חיל הים הסיני הראשון מחוץ לגבולות סין. למרות היעדר יחסים דיפלומטיים רשמיים עם ישראל, מתקיימים קשרים לא פורמליים בין המדינות, כולל ביקורים הדדיים של אנשי עסקים והסכמות לא רשמיות בנוגע לשימוש ישראלי בנמל ובמרחב האווירי של ג'יבוטי. זכויות האדם נכון לשנת 2011, המדינה מוגדרת כלא חופשית. הארגון עיתונאים ללא גבולות נוהג לדווח על אלימות של המשטרה המקומית כלפי עצירים. כלכלה כלכלת ג'יבוטי מבוססת על שירותים הקשורים במיקום האסטרטגי של המדינה ובסטטוס שלה כשטח חופשי למסחר בצפון אפריקה. ג'יבוטי מספקת שירותים כנתיב מעבר בינלאומי (למשל לספינות) וכמרכז תדלוק אזורי. ב-1988 סבלה כלכלת ג'יבוטי מארבה וקיבלה סיוע הומניטרי ממדינות העולם המערבי. ג'יבוטי תלויה ביבוא מזון. הצריכה לנפש בג'יבוטי ירדה בכ-35% בעקבות המיתון הכלכלי, מלחמת האזרחים שפקדה את האזור וקצב גידול מהיר של האוכלוסייה, כולל מהגרים ופליטים. בעקבות ריבוי הקשיים הכלכליים, הממשלה נכנסה לחובות כספיים למלווים חיצוניים ונאבקת בחיפוש אחר תורמים. בשל חיזוק הקשרים עם סין, המדינה נהנית מהשקעות ופרויקטים לפיתוח, כמו הנחת מסילת רכבת. שיעור האבטלה במדינה עומד על כ-50% ומהווה בעיה קשה. לעומת בעיית האבטלה, בעקבות הקשר החזק בין הפרנק הג'יבוטי (Djiboutian franc) לדולר האמריקני, האינפלציה איננה מהווה בעיה של ממש. תוצאת הלוואי של הצמדה זו היא ערכו המלאכותי הגבוה של הפרנק הג'יבוטי המזיק למאזן התשלומים של המדינה. בשל הגורמים הללו, וכדי לאזן ולפתח את המדינה מבחינה כלכלית, ג'יבוטי תלויה עד מאוד בסיוע ממדינות אחרות. גאוגרפיה ג'יבוטי שוכנת במזרח אפריקה. בצפונה היא גובלת באריתריאה, ממערב ומדרום–מערב באתיופיה, ובדרום–מזרח בסומליה. שטחה כ-23,000 קמ"ר בלבד, והיא אחת המדינות הקטנות ביבשת. היא מדינה מדברית, והאקלים בה נע בין צחיח חם לצחיח למחצה. במרכזה מצוי מפרץ טאג'ורה, המתחבר למפרץ עדן, ולחופיו שוכנות הבירה ג'יבוטי, והערים טאג'ורה, אובוק ויישובים נוספים. במרכז המפרץ שוכן האי מוצ'ה. מערבית למפרץ טאג'ורה נמצא מפרץ אל-ח'רב, ומערבה משם, בעמק מוקף הרים, שוכן אגם עסל, הנמוך ביותר באפריקה. מצפון לאגם פזורים אגמים קטנים נוספים. בדרום–מערב המדינה, כ-130 ק"מ מדרום–מערב לבירה, נמצא האגם הגדול במדינה, אגם אַבְּהֶה, שחלקו המערבי שוכן בתחומי אתיופיה. הנקודה הגבוהה ביותר בג'יבוטי היא הר מוסה עלי, שגובהו 2,063 מטר מעל פני הים. הוא שוכן בצפון המדינה, סמוך לגבול האתיופי. ברחבי המדינה ישנן פסגות נוספות בגובה של מעל 1,500 מטרים, בעיקר בדרומה, לאורך הגבול עם אתיופיה. דמוגרפיה על פי אומדן ספר העובדות העולמי מ-2024, מונה אוכלוסיית ג'יבוטי 994,974 נפש, על פי יוניצ"ף היא מונה 1,120,849 נפש. תוחלת החיים עלתה משמעותית מאז 2000, אז עמדה על 57 שנה ועומדת על 65.3-67 שנה לפי הערכות שונות. שיעור הילודה ירד מ-2.6 לידות בשנת 2000 ל-100 נשים בשנת 2020. חלוקה אתנית שתי הקבוצות האתניות העיקריות הן ועפרים, כ-60% מהתושבים הם סומלים, בעיקר מהשבט עיסה, כ-35% הם עפרים (עם שמתגורר גם באתיופיה ובאריתראה) וכ-5% הם מיעוטים אתיופים, ערבים (בעיקר תימנים) ואירופים (בעיקר צרפתים ואיטלקים). דתות כ-94% מתושבי ג'יבוטי הם מוסלמים סונים, והיתר נוצרים. הפולחן הדתי הרווח משלב אמונות מקומיות שקדמו לאסלאם. שפות צרפתית וערבית הן השפות הרשמיות, כאשר הצרפתית משמשת כשפת החינוך והמנהל. בנוסף מדוברות שפות כושיות - סומלית בדיאלקט עיסה ועפרית. עיור רוב האוכלוסייה מתגוררת בעיר הבירה, אשר נקראת גם היא ג'יבוטי. האוכלוסייה הלא-עירונית מורכבת בעיקר מרועים. קישורים חיצוניים אתר האינטרנט הרשמי של ג'יבוטי אתר ממשלת ג'בוטי (בצרפתית) מידע על ג'יבוטי בקטלוג הספרייה הלאומית יעל אבסירה, פרשנות | לחופי הים האדום הסוער, מדינה אחת קטנה היא אי של יציבות באזור, באתר הארץ, 21 בינואר 2024 ג'יבוטי, תקציר ונתונים סטטיסטיים באתר ספר העובדות על מדינות העולם של ה-CIA (באנגלית) ג'יבוטי, באתר אנציקלופדיה בריטניקה (באנגלית) ג'יבוטי, דף שער בספרייה הלאומית הערות שוליים